Energiajuomia käydään hakemassa lähikaupasta sixpackillinen, joka juodaan yhtä soittoa nopeasti, tavoitteena saada hyvät tärinät.

Mistä on kyse? Nuorten energiajuomien käyttö huolettaa vanhempia

Nuoret käyttävät energiajuomia päihteiden tapaan

Energiajuomien käyttö näkyy kouluissa ylimääräisenä levottamuutena

Suomen Vanhempainliitolla on työn alla kansalaisaloite, jolla energiajuomien myynti alle 16-vuotiaille kiellettäisiin

Ympäri Suomea vellonut keskustelu energiajuomien aiheuttamista ongelmista on kulminoitunut Mikkelin Ristiinassa koulun vanhempainyhdistyksen kampanjaan energiajuomien myynnin rajoittamiseksi. Vanhemmat jatkavat Suomen Vanhempainliiton kampanjaa, jossa energiajuomien myynnille haluttaisiin 16 vuoden ikäraja.

Huolta on herättänyt esimerkiksi se, että koulusta on oltu yhteydessä vanhempiin energiajuomien haittojen takia. Nuoret ovat asettaneet energiajuomat eräänlaisen päihteen asemaan.

- Kyllä se muistuttaa aikuisten päihteiden käyttöä. Sellaista tapahtuu, että nuoret hakevat perjantaina lähikaupasta sixpackin energiajuomaa, ja sitten ne juodaan aika nopeasti yhtä kyytiä. Kai siinä on tavoitteena saada jonkinlaiset tärinät aikaan, Ristiinan yhtenäiskoulun kuraattori Maria Merta sanoo.

Vastaavia kokemuksia on Mikkelin nuorten palvelujen kehittämishanke Olkkarin projektityöntekijä Seija Huotarilla.

- Just yksi ysiluokkalainen tyttö esitteli kännykästä kuvaa poikaystävänsä ostoskorista, se oli täpösen täynnä energiajuomia. Ja vaikka nuorisotaloille eikä tänne Olkkariin saa tuoda energiajuomia, niin aina niitä tölkkejä löytyy roskiksista.

Ristiinan koululla energiajuomien käyttö näkyy ylimääräisenä levottomuutena tunneilla. Vanhempainyhdistyksessä huolettaa sekin, että energiajuomat tuntuvat olevan yhä nuorempien lasten suosiossa. Huotarin kokemuksen mukaan suurimpia kuluttajia ovat yli 13-vuotiaat, mutta jopa kolmasluokkalaisilta saa kerätä pulloja pois.

Pienet kaupat lähteneet helpommin mukaan

Suomen Vanhempainliitto keräsi maaliskuun loppuun asti nimiä kansalaisaloitteeseen, jolla yritetään vaikuttaa energiajuomien myynnin ikärajaan. Ristiinassa vanhempainyhdistys haluaa omalla kampanjallaan tukea aloitetta, ja he ovat haastaneet muutkin vanhempainyhdistykset alueelta mukaan.

- Olemme olleet yhteydessä kauppoihin helmikuussa ensimmäisen kerran ja ainakin yksi kauppa on ollut kiinnostunut lähtemään mukaan kampanjaamme, vanhempainyhdistyksen puheenjohtaja Heikki Savander sanoo.

Mikkelin Kalevankankaan koulun neuvottelukunnan puheenjohtaja Osmo Anttalainen sanoo, että kampanja kyllä kiinnostaa, energiajuomista on ollut puhetta paljon omassakin yhdistyksessä.

- Meillä oli vuosi sitten oma kampanja, jossa olimme yhteydessä kauppoihin. Jotkut pienet kaupat päättivät, etteivät myy enää energiajuomia pienille lapsille, mutta isot ketjut eivät olleet niin kiinnostuneita.